**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење Закона о потврђивању Споразума између Владе Републике Србије и Владе Републике Италије о узајамном признавању и замени возачких дозвола, садржан је у одредбама члана 97. став 1. тач. 1. и 13. Устава Републике Србије, према којима Република Србија уређује и обезбеђује међународни положај Републике Србије и њене односе са другим државама и међународним организацијама и режим и безбедност у свим врстама саобраћаја.

**II. Разлози за пoтврђивање Споразума**

Република Србија и Република Италија су већ имале закључен Споразум о међусобном признавању замене возачких дозвола између Владе Републике Србије и Владе Републике Италије који је ступио на снагу 8.4.2013. године а престао да важи 8.4.2018. године.

Преговори око новог текста Споразума су се континуирано спроводили од 2018. године и на иницијативу Министарства унутрашњих послова Републике Србије су започети и пре истека важења претходног Споразума, имајући у виду значај предметног Споразума за велики број српских држављана који живе и раде у Републици Италији и којима је поседовање важеће возачке дозволе неопходно за обављање свакодневних животних и пословних активности.

Споразум између Владе Републике Србије и Владе Републике Италије о узајамном признавању и замени возачких дозвола је потписан 21. марта 2023. године у Београду.

Ратификација предметног Споразума између Владе Републике Србије и Владе Републике Италије о узајамном признавању и замени возачких дозвола омогућиће да српски држављани који имају пребивалиште у Републици Италији замене важећу српску возачку дозволу (која није привременог карактера) за италијанску возачку дозволу, без полагања додатних теоријских или практичних испита у Републици Италији.

Ступање на снагу Споразума и његова примена представљају директну финансијску корист за држављане Републике Србије који живе у Републици Италији јер их ослобађа финансијских трошкова полагања теоријског и практичног дела возачког испита.

У вези са наведеним ради омогућавања несметаног спровођења потребно је потврдити Споразум између Владе Републике Србије и Владе Републике Италије о узајамном признавању и замени возачких дозвола.

Потврђивањем предметног Споразума омогућава се његово ступање на снагу, како је предвиђено чланом 11. Споразума.

**III. Оцена потребних финансијских средстава за спровођење закона**

Споразумом између Владе Републике Србије и Владе Републике Италије о узајамном признавању и замени возачких дозвола, не стварају се финансијски услови за његово извршење и, стога, за његово извршавање није потребно обезбедити средства из буџета Републике Србије са раздела 15 - Министарство унутрашњих послова.